Conferinţă de presă 

Cu tema Stagiunea “Muzica la Palatele Brâncoveneşti” 

Centrul Cultural „Palatele Brâncoveneşti” anunţă organizarea unei conferinţe de presă la Palatul Mogoşoaia, luni 22 februarie 2010, ora 12:00.

După succesul de anul trecut al primei stagiuni, în care la toate cele 10 concerte Sala scoarţelor din Palatul Mogoşoaia a fost arhiplină, anul acesta Centrul Cultural Palatele Brâncoveneşti colaborează cu Institutul Polonez şi Institutul Cultural Român. 

În anul 2010 stagiunea are trei coordonate: promovarea muzicii lui Robert Schumann (200 de ani de la naştere), promovarea muzicii lui Frederic Chopin (200 de ani de la naştere) şi promovarea muzicii vechi româneşti.
În anul 2010 Stagiunea “Muzica la Palatele Brâncoveneşti” căpătă şi o anvergură internaţională, artişti importanţi precum: pianiştii Luiza Borac – stabilită în Germania şi Piotr Szychowski, violonistul Liviu Scripcaru – stabilit în Portugalia, vor încânta publicul Palatului de la Mogoşoaia. Şi alte nume importante ale artei interpretative şi-au anunţat participarea – violoncelistul Alexandru Moroşanu, basul Pompei Hărăşteanu, pianiştii Ilinca Dumitrescu, Ioana Maria Lupaşcu, Lucian Velciu, Cvartetul „Arcadia”, Ansamblurile Anton Pann, Imago Mundi si Studioul de Muzică Veche.

Luni 22 februarie 2010, de la ora 12, în Sala Scoarţelor a Palatului Mogoşoaia, vor răspunde întrebărilor jurnaliştilor: Dan Iulian Croitoru – director general al Centrului Cultural Palatele Brâncoveneşti, Jarosław Godun – director al Institutului Polonez, Ariadna Ponta – director Relaţii Internaţionale, ICR, Doina Mândru -  Coordonator Programe culturale al Centrului Cultural “Palatele Brâncoveneşti” şi Sebastian Crăciun – director artistic al Stagiunii „Muzica la Palatele Brâncoveneşti”.

Parteneri media: Radio Romania Cultural, Radio Romania Muzical, TVR Cultural, N24Plus, Port.ro, Şapte seri.
